## Odluka o koncesiji na pomorskom drobu u svrhu izgradnje i gospodarskog korištenja luke posebne namjene - luke nautičkog turizma u uvali Luke na dijelu k.o. Tisno

### NN 74/2010 (16.6.2010.), Odluka o koncesiji na pomorskom drobu u svrhu izgradnje i gospodarskog korištenja luke posebne namjene - luke nautičkog turizma u uvali Luke na dijelu k.o. Tisno

VLADA REPUBLIKE HRVATSKE

2194

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 20. svibnja 2010. godine donijela

ODLUKU

O KONCESIJI NA POMORSKOM DOBRU U SVRHU IZGRADNJE I GOSPODARSKOG KORIŠTENJA LUKE POSEBNE NAMJENE – LUKE NAUTIČKOG TURIZMA U UVALI LUKE NA DIJELU k.o. TISNO

I.

Sukladno Odluci o javnom prikupljanju ponuda za dodjelu koncesije na pomorskom dobru u svrhu izgradnje i gospodarskog korištenja luke posebne namjene – luke nautičkog turizma u uvali Luke na dijelu k.o. Tisno, klase: 934-01/08-02/10, urbroja: 5030116-09-5, od 26. studenoga 2009. godine i na temelju prijava pristiglih na Javno prikupljanje ponuda za dodjelu koncesije na pomorskom dobru u svrhu izgradnje i gospodarskog korištenja luke posebne namjene – luke nautičkog turizma u uvali Luke na dijelu k.o. Tisno (»Narodne novine«, broj 150/2009), te Nalaza i mišljenja Stručnog tijela za ocjenu ponuda za koncesije na pomorskom dobru osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje društvu BUM GRADNJA d.o.o., Zagreb (u daljnjem tekstu: Ovlaštenik koncesije), ovlaštenje za izgradnju i gospodarsko korištenje luke posebne namjene – luke nautičkog turizma u uvali Luke na dijelu k.o. Tisno.

II.

Kopneni dio lučkog područja luke posebne namjene – luke nautičkog turizma u uvali Luke na dijelu k.o. Tisno obilježeno je točkama sa svojim koordinatama u Gauss-Krügerovoj projekciji kako slijedi:

|  |  |  |
| --- | --- | --- |
| TOČKA 1 | 5 552 558.94 | 4 850 878.86 |
| TOČKA 2 | 5 552 547.47 | 4 850 883.19 |
| TOČKA 3 | 5 552 546.47 | 4 850 889.04 |
| TOČKA 4 | 5 552 566.20 | 4 850 939.36 |
| TOČKA 5 | 5 552 574.17 | 4 850 969.32 |
| TOČKA 6 | 5 552 583.13 | 4 851 013.22 |
| TOČKA 7 | 5 552 597.90 | 4 851 044.28 |
| TOČKA 8 | 5 552 604.68 | 4 851 050.24 |
| TOČKA 9 | 5 552 625.40 | 4 851 050.91 |
| TOČKA 10 | 5 552 648.55 | 4 851 035.07 |
| TOČKA 11 | 5 552 649.53 | 4 851 036.17 |
| TOČKA 12 | 5 552 657.52 | 4 851 028.95 |
| TOČKA 13 | 5 552 663.95 | 4 851 020.93 |
| TOČKA 14 | 5 552 668.28 | 4 851 011.49 |
| TOČKA 15 | 5 552 671.00 | 4 850 997.98 |
| TOČKA 16 | 5 552 672.57 | 4 850 988.72 |
| TOČKA 17 | 5 552 672.96 | 4 850 983.18 |
| TOČKA 18 | 5 552 672.59 | 4 850 978.68 |
| TOČKA 19 | 5 552 659.49 | 4 850 891.51 |
| TOČKA 20 | 5 552 659.15 | 4 850 880.46 |
| TOČKA 21 | 5 552 662.30 | 4 850 800.05 |
| TOČKA 22 | 5 552 663.56 | 4 850 793.02 |
| TOČKA 23 | 5 552 672.58 | 4 850 748.97 |
| TOČKA 24 | 5 552 687.05 | 4 850 708.01 |
| TOČKA 25 | 5 552 708.43 | 4 850 666.27 |
| TOČKA 26 | 5 552 729.38 | 4 850 634.67 |

Granica morskog dijela luke posebne namjene – luke nautičkog turizma u uvali Luke na dijelu k.o. Tisno obilježena je točkama sa svojim koordinatama izraženim u Gauss-Krügerovoj projekciji kako slijedi:

|  |  |  |
| --- | --- | --- |
| TOČKA 26 | 5 552 729.38 | 4 850 634.67 |
| TOČKA 27 | 5 552 674.44 | 4 850 624.46 |
| TOČKA 28 | 5 552 677.18 | 4 850 609.71 |
| TOČKA 29 | 5 552 543.60 | 4 850 584.95 |
| TOČKA 30 | 5 552 474.11 | 4 850 585.20 |
| TOČKA 31 | 5 552 447.87 | 4 850 622.25 |
| TOČKA 32 | 5 552 463.38 | 4 850 632.04 |
| TOČKA 33 | 5 552 512.66 | 4 850 686.47 |
| TOČKA 34 | 5 552 546.86 | 4 850 825.20 |
| TOČKA 35 | 5 552 566.92 | 4 850 875.90 |
| TOČKA 1 | 5 552 558.94 | 4 850 878.86 |

Ukupna površina iznosi 63 345 m², od čega je 8 835 m² kopnena površina, a 54 510 m² morska površina.

U obuhvatu granice lučkog područja su čestice: 3914/10, 3915/1, 3915/2, 10047, 10048, 10049, 10050, 10051, 10052, 10053, 10055, 9968/6 sve k.o. Tisno.

III.

Koncesija se daje u svrhu izgradnje i gospodarskog korištenja luke posebne namjene – luke nautičkog turizma u uvali Luke na dijelu k.o.Tisno.

Ovlaštenik koncesije dužan je izgraditi luku prema Detaljnom planu uređenja luke nautičkog turizma u uvali Luke u Tisnom (Službeni vjesnik Šibensko-kninske županije, broj 12/2007) i ishođenoj građevinskoj dozvoli, te u opsegu opisanom u Studiji gospodarske opravdanosti, koja čini Prilog II. ove Odluke, a ne objavljuju se u »Narodnim novinama«.

Ovlaštenik koncesije dužan je u roku od 14 mjeseci od dana zaključenja ugovora o koncesiji iz točke VII. ove Odluke, dovršiti izgradnju i predati Davatelju koncesije uporabnu dozvolu.

Ovlaštenik koncesije dužan je za svaku daljnju gradnju ili rekonstrukciju na pomorskom dobru ishoditi suglasnost Davatelja koncesije, te lokacijsku i građevinsku dozvolu.

Ovlaštenik koncesije obvezuje se da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran i za koje je utvrđena namjena luke.

IV.

Ovlaštenik koncesije dužan je gospodarski koristiti luku nautičkog turizma, sukladno Zakonu o pomorskom dobru i morskim lukama, drugim zakonima i podzakonskim aktima iz područja sigurnosti plovidbe, zaštite okoliša, i to na način koji će osigurati zaštitu okoliša.

Ovlaštenik koncesije ne može prava stečena koncesijom niti djelomično niti u cijelosti prenositi na drugog, bez izričitog odobrenja Davatelja koncesije.

V.

Davatelj koncesije daje na korištenje pomorsko dobro navedeno u točki II. ove Odluke Ovlašteniku koncesije na vremensko razdoblje od 30 godina, računajući od dana sklapanja ugovora o koncesiji pomorskog dobra.

VI.

Za korištenje pomorskog dobra navedenog u točki II. ove Odluke, Ovlaštenik koncesije se obvezuje da će uredno plaćati Davatelju koncesije godišnju naknadu.

Godišnja naknada koju Ovlaštenik koncesije plaća za korištenje pomorskog dobra sastoji se iz dva dijela:

a) stalni dio u iznosu od 21,00 kuna po m² zauzete površine pomorskog dobra godišnje, odnosno 1.330.245,00 kuna godišnje u jednom obroku;

b) promjenjivi dio naknade u iznosu od 13% od ukupnog godišnjeg prihoda luke.

Navedena naknada plaća se na sljedeći način:

Stalni dio naknade plaća se unaprijed za tekuću godinu najkasnije do 1. ožujka;

– za godinu u kojoj je dana koncesija i za godinu u kojoj koncesija ističe, naknada se plaća razmjerno mjesecima korištenja;

– za početnu godinu koncesijskog perioda naknada se plaća u roku od 45 dana od dana sklapanja ugovora o koncesiji.

Promjenjivi dio naknade plaća se unatrag u dva obroka, i to:

– do 30. rujna u tekućoj godini prema prometu u prvom polugodištu;

– do 30. travnja za drugo polugodište protekle godine.

VII.

Na temelju ove Odluke ovlašćuje se ministar mora, prometa i infrastrukture, da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebice u odnosu na zaštitu okoliša, sigurnost plovidbe, održavanje i osiguranje luke, te nadzor nad dinamikom izgradnje.

VIII.

Ovlaštenik koncesije dužan je u roku 30 (trideset) dana od dana donošenja ove Odluke, Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva financija na iznos od 15% od vrijednosti investicije, a koja, prema Studiji gospodarske opravdanosti i programu ulaganja u izgradnju luke nautičkog turizma koji prileži ponudi iznosi 15.330.000,00 kuna, s rokom važenja garancije do 6 mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ovlaštenik koncesije dužan je u roku od dvije godine od dana donošenja ove Odluke ishoditi lokacijsku dozvolu i dostaviti ju Ministarstvu mora prometa i infrastrukture.

Ako Ovlaštenik koncesije ne dostavi garanciju iz stavka 1. ove točke i lokacijsku dozvolu iz stavka 2. ove točke neće se potpisati ugovor o koncesiji iz točke VII. ove Odluke, te Ovlaštenik koncesije gubi sva prava utvrđena ovom Odlukom.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/08-02/10
Urbroj: 5030116-10-1
Zagreb, 20. svibnja 2010.

Predsjednica
Jadranka Kosor, dipl. iur., v. r.

Odluka, NN 74/2010-2194